Δημιουργία πληροφοριακού συστήματος ελέγχου, καταγραφής και οικονομικής διαχείρισης ενδονοσοκομειακών λοιμώξεων για την βέλτιστη διοίκηση νοσοκομείου
Authors: Γοζαδίνος Φίλιππος 
Published: September 2021

Ένας σημαντικός δείκτης που επηρεάζει άμεσα την ποιότητα και την παροχή Υπηρεσιών Υγείας είναι οι Νοσοκομειακές Λοιμώξεις αποτελώντας ένα από τα μεγαλύτερα προβλήματα που αντιμετωπίζουν τα νοσοκομεία σε παγκόσμιο επίπεδο. Οι επιπτώσεις των Νοσοκομειακών Λοιμώξεων είναι η αύξηση της νοσηρότητας, η αύξηση του χρόνου νοσηλείας, η αύξηση της θνησιμότητας, η αύξηση του κόστους από την παράταση της Μέσης Διάρκειας Νοσηλείας και τη χορήγηση επιπρόσθετων αντιβιοτικών. Τα τελευταία χρόνια σημειώνεται δραματική αύξηση στην αντοχή των μικροβίων που απομονώνονται στους ασθενείς, δυσχεραίνοντας κατά πολύ τις δυνατότητες αντιμετώπισης. Η πρόληψη των Νοσοκομειακών Λοιμώξεων είναι ένα ισχυρό οικονομικό κίνητρο για εξοικονόμηση δαπανών, μείωση του κόστους κι επένδυση σε προγράμματα ελέγχου και διαχείρισης με τη συνδρομή της τεχνολογίας.Σκοπός:Βασικός σκοπός της παρούσας μελέτης είναι η μείωση της συχνότητας των Νοσοκομειακών Λοιμώξεων καθώς και η μείωση του κόστους νοσηλείας με τη συνδρομή πληροφοριακού συστήματος. Οι επιμέρους στόχοι είναι η καταγραφή, η διαχείριση, η διερεύνηση παραγόντων εμφάνισης, η σχέση της διάρκειας και του κόστους παράτασης της νοσηλείας, η διασφάλιση της ποιότητας υπηρεσιών υγείας για βέλτιστη διοίκηση των νοσηλευτικών ιδρυμάτων και η πρόληψη των νοσοκομειακών λοιμώξεων.Μεθοδολογία:Για την αποτύπωση του κόστους και της παράτασης της Μέσης Διάρκειας Νοσηλείας της νοσοκομειακής λοίμωξης χρησιμοποιήθηκε αλγόριθμος που βασίζεται στη σχέση της διαφοράς που προκύπτει ανάμεσα στο συνολικό κόστος νοσηλείας και του κόστους που ορίζεται από το Κλειστό Ενοποιημένο Νοσήλιο. Αξιοποιήθηκαν συνολικά 1330 δελτία υποχρεωτικής δήλωσης λοίμωξης και βακτηριαιμίας της χρονικής περιόδου 2010-2016 των Νοσοκομειακών μονάδων της 6ης Υγειονομικής Περιφέρειας και της Νοσοκομειακής Μονάδας της Αττικής για επιδημιολογική ανάλυση. Για το κόστος χρησιμοποιήθηκαν 346 αριθμοί μητρώου ασθενών που εμφάνισαν βακτηριαιμία, σύμφωνα με τα δελτία υποχρεωτικής δήλωσης της χρονικής περιόδου 2014-2016. Τα δεδομένα για την προσέγγιση κόστους καθώς και η ψηφιοποίηση των δελτίων δοκιμάστηκαν στο πληροφοριακό σύστημα «Limoxis». Για την πρόβλεψη των νοσοκομειακών λοιμώξεων χρησιμοποιήθηκε το πειραματικό μοντέλο «Provlepsis Scoring System».Αποτελέσματα: Το συνολικό κόστος νοσηλείας έδειξε να σχετίζεται με τους μικροοργανισμούς Acinetobacter και Pseudomonas οι οποίοι έχουν το υψηλότερο ποσοστό αύξησης κόστους νοσηλείας σε σχέση με τους άλλους (355.2% και 282.1% αντίστοιχα) και η βακτηριαιμία των ενδοαγγειακών καθετήρων να σημειώνει το μεγαλύτερο ποσοστό αύξησης κόστους (553.8%) καθώς και τη μεγαλύτερη παράταση της Μέσης Διάρκειας Νοσηλείας κατά 31 ημέρες. Το πληροφοριακό σύστημα «Limoxis» ανταποκρίνεται στη ψηφιοποίηση και στην αποτύπωση κόστους και το πειραματικό μοντέλο «Provlepsis Scoring System» έχει ποσοστό επιτυχίας 85%. Συμπεράσματα:Η προσπάθεια προσέγγισης του κόστους της νοσοκομειακής λοίμωξης έδειξε ότι η διαφορά του συνολικού κόστους νοσηλείας και της διάρκειας νοσηλείας με το Κλειστό Ενοποιημένο Νοσήλιο είναι πενταπλάσια. Το πληροφοριακό σύστημα «Limoxis» και το μοντέλο πρόβλεψης «Provlepsis Scoring System» είναι χρήσιμα και καινοτόμα εργαλεία για τον επαγγελματία υγείας και θα μπορούσαν να ενταχθούν στα υπάρχοντα προγράμματα πρόληψης και επιτήρησης ως αποτέλεσμα τεχνογνωσίας και αξιοποιήσης των πληροφοριακών συστημάτων για ορθή λήψη αποφάσεων και σωστού σχεδιασμού πολιτικής της υγείας.